Resolució 54/2018, de 23 de març
Documentació relativa a les inspeccions d'ofici sobre l'incompliment de la Llei 24/2015.
La persona reclamant no ha acreditat la presentació prèvia davant l'Administració competent d'una sol·licitud d'informació amb el mateix objecte de la Reclamació.
Requerida a esmenar aquesta deficiència, amb l'advertiment que de no fer-ho es presumirà que desisteix de la Reclamació, de conformitat amb l'article 68 LPAC, la persona reclamant refusa la notificació, de manera que procedeix presumir el seu desistiment.
Manca de sol·licitud prèvia d'informació.
Número d'expedient de la Reclamació: 52/2018.
Sentit de la Resolució: Desistiment.
El 26 de febrer de 2018 entra a la GAIP la Reclamació 52/2018, presentada pel grup municipal Crida per Lleida Cup contra l'Ajuntament de Lleida, en relació amb la informació sobre les inspeccions d'ofici fetes per l'incompliment de la Llei 24/2015, en matèria de pobresa energètica.
La Reclamació adjunta un escrit presentat pel grup reclamant al President de la Comissió informativa per a les polítiques de drets i serveis a les persones de l'Ajuntament de Lleida l'1 de febrer de 2018, que demana incloure a l'ordre del dia de la sessió d'aquesta Comissió informativa del mes de febrer informació sobre l'estat de tramitació i compliment de diversos acords municipals, entre els quals hi ha la relativa a una moció aprovada el 23 de desembre de 2016, instant a la Paeria a fer inspeccions d'ofici periòdiques pels incompliments de la Llei 24/2015, fer-les públiques i fer públiques també les empreses que incompleixin les sancions que s'imposin per aquest motiu (s'adjunta també un certificat sobre l'aprovació d'aquesta moció, amb el text íntegre d'ella).
La persona reclamant sol·licita el procediment de mediació previst a l'article 42 de la Llei 19/2014, de 29 de desembre, de transparència, accés a la informació pública i bon govern (LTAIPBG) i regulat pels articles 36 a 41 del Reglament de la GAIP promulgat pel Decret 111/2017, de 18 de juliol (RGAIP).
Vist que la Reclamació no aporta cap document que acrediti la presentació d'una sol·licitud prèvia d'informació a l'Ajuntament, el 5 de març de 2018 el sistema e-Notum posa a disposició de la persona reclamant una notificació de la GAIP que li demana que esmeni aquest defecte, tot advertint-la que si no ho fa en el termini de 10 dies es donarà per desistida la seva Reclamació, de conformitat amb el previst per l'article 68 de la Llei 39/2015, d'1 d'octubre, del procediment administratiu comú de les administracions públiques (LPAC).
El 16 de març de 2018 el sistema e-Nnotum dóna per rebutjada la notificació, malgrat que prèviament la GAIP havia recordat a la persona reclamant que s'estava exhaurint el termini per recollir-la.
Les reclamacions davant la GAIP tenen com a pressupòsit la corresponent sol·licitud prèvia d'informació formulada a l'Administració competent, ja que aquestes reclamacions són procediments de revisió d'una sol·licitud prèvia d'informació, que òbviament no pot ser revisada si no s'ha presentat prèviament a l'Administració de què es tracti.
En coherència amb això, l'article 31.1.b RGAIP requereix que les reclamacions davant la GAIP han d'indicar "la resolució objecte de reclamació o l'incompliment material del dret d'accés si aquest ha estat reconegut expressament o de manera presumpta".
En aquest cas no consta a la documentació aportada per la persona reclamant cap document o indicació que acrediti la formulació d'una sol·licitud prèvia d'informació a l'Ajuntament de Lleida amb el mateix objecte que té aquesta Reclamació.
Així mateix, ha rebutjat l'oportunitat que li ha donat la GAIP per corregir aquesta deficiència per la via d'esmena de la sol·licitud.
Davant d'aquesta mancança, en coherència amb l'advertiment formulat a la persona reclamant a la comunicació indicada a l'antecedent 2 i de conformitat amb l'article 68 LPAC, es pot presumir que ha desistit de la seva sol·licitud i procedeix la finalització de la Reclamació per aquest motiu.
Això no treu, naturalment, que pugui presentar una nova reclamació amb el mateix objecte d'aquesta, sempre que acrediti la prèvia sol·licitud a l'Ajuntament de la mateixa informació.
Sobre la base dels antecedents i fonaments jurídics exposats, el Ple de la GAIP, en la sessió de 23 de març de 2018, resol per unanimitat: